Wêreldpersvryheiddag – Ons moet veg vir persvryheid en demokrasieFoto: Gallo Images/Thinkstock Ons vier vandag Wêreldpersvryheiddag met ŉ lag by ŉ traan. Volgens die Suid-Afrikaanse Redakteursforum (Sanef) vier ons op dié dag die rol wat die nuus-media regoor oor die wêreld speel in die handhawing van demokrasie, om tirannie te beveg en ook om die publiek se lewe te verryk. Die forum het egter ook beklemtoon in watter gevaar dié rolle tans in ons land is. “Suid-Afrika bly ŉ baken van persvryheid op die Afrika-kontinent, maar dié status is tans onder groot druk as gevolg van wetlike wysigings en politieke bedreiging van senior staatsamptenare. Ons trots moet getemper word deur waaksaamheid.” Die forum noem verskeie joernaliste, burgerregtegroepe en vakbonde staan saam om die omstrede Wetsontwerp op die Beskerming van Staatsinligting (Inligtingswet), wat in sy huidige stand tronkstraf tot gevolg kan hê vir enigiemand wat “geklassifiseerde staatsgeheime” bekend maak. “Sonder die insluiting van ŉ klousule wat iemand van vervolging beskerm wat dié geheime, wat in die publiek se belang is, bekend maak; asook ander belangrike aanpassings, bly die Inligtingswet nie net ŉ gevaar vir persvryheid nie, maar ook vir ons land se demokrasie.” Sanef sê hulle sal ook aanhou veg om te verhoed dat die regering stappe implementeer om die media te reguleer en dat hulle sorg dat etiese standaarde volgehou word. “Persvryheid en die gehalte van demokrasie gaan hand-aan-hand. Ons vier en beskerm ons vryheid, nie in isolasie van die res van die kontinent nie maar in solidariteit van ŉ beginsel wat alle landsgrense moet oorskry.”